
Test, lélek és szellem egyensúlya - A spirituális turizmus lehetőségei Magyarországon

Dolgozatom célja a spirituális turizmus jelentőségének és annak magyarországi lehetőségeinek bemutatása Kutatásaimban külön vizsgáltam a spiritualitást, mint gondolkodásmódot, majd ezt összevetetettem az utazási szokásokkal és motivációkkal.
Maga a spiritualitás egy összetett fogalom, több nézőpontból is lehet vizsgálni és értelmezni. Éppen ezért némi nehézséget okozott a szó definiálása, hiszen összefüggésbe hozható a vallás fogalmával, mint ahogy azt sok forrás során tapasztaltam. Igyekeztem a két fogalom közötti hasonlóságokat és különbségeket letisztázni, illetve a spirituális és vallási turizmus közti összefüggéseket is megfogalmazni. Azonban a wellness-turizmus ezen fajtája elsősorban a prevenciót, a test-lélek-szellem egyensúlyát tartja fő motivációnak, de mint az a kérdőíves kutatásom során kiderült,a spiritualitás fogalma nem letisztázott a megkérdezettek körében, illetve minden válaszadónak mást jelent.
Maga a spiritualitás, illetve a spirituális turizmus az emberrel egy időben alakult ki, hiszen már az ókorban jelentősége volt a test-lélek-szellem harmóniájának. Az emberiség fejlődésével párhuzamosan fejlődött a spiritualitás is, hiszen sokkal összetettebb lett, magára ragasztva az évek során különböző vallási és világi nézeteket, filozófiákat. Mai felgyorsult világunkban az egészség szerepe felértékelődött, a spiritualitás újra a reneszánszát éli. Kutatásaim során bebizonyosodott, hogy az egészségtudatosság szerepe nő, egyre többen szentelnek figyelmet saját maguk és környezetük egészégére.
Külön kitértem annak vizsgálatára, hogy mennyire játszik fontos szerepet az egészség az utazási motivációk között. Ennek eredményeképpen megállapítottam, hogy kis hazánkban megjelent egy nem-vallási spirituális turizmus, de egyelőre kicsi az a szegmens, amely egészségmegőrzés, illetve prevenció végett keresi fel eme fajtáját az egészségturizmusnak.
Célom, hogy átfogó képet adjak a Magyarországon jelenleg virágzó spirituális turizmusról, amely akár kitörési pontja is lehet hazánknak. Egészségturizmusunk tele van lehetőségekkel, hiszen gyógyvizeink jótékony hatásai számos betegségre jelentenek megoldást, illetve kezelési módot. Így szót említek a spirituális turizmus lehetőségeiről, valamint szekunder és primer kutatásomra támaszkodva az egészségtudatosság szerepének növekedéséről is említést teszek.



